Verdagte se ‘bagasie’ toe 32 kg dagga | Netwerk24
Reserwebank wil appelleer teen besluit oor VBS-verslag
Die Reserwebank se Omsigtigheidsowerheid gaan appèl aanteken teen die hofuitspraak oor adv. Terry Motau se verslag oor VBS Mutual Bank.
Deur Anena Burger 13 Julie 2020 20:57
’n Verdagte 33-jarige man is Saterdagaand in Upington se middedorp in hegtenis geneem nadat hy met sowat 32 kg dagga in sy bagasie, waarmee hy rondgeloop het, betrap is. Foto: Verskaf
Die polisie in Kimberley het ’n 58-jarige man vir die besit van die khat-dwelm in hegtenis geneem nadat hulle ’n taxi afgetrek en die dwelms in die voertuig gevind het. Foto: Verskaf
Volgens brig. Mohale Ramatseba, polisiewoordvoerder, was sers. Horace Burden van die K9-eenheid dié aand op patrollie toe hy die 33-jarige man in die middedorp sien ronddwaal.
“Die man het verdag voorgekom waar hy met sy bagasie deur die dorp se strate gestap het,” sê Ramatseba.
Burden het die man genader en hom ondervra, waarna hy besluit het om sy bagasie te deursoek.
Die dagga was in die bagasie versteek en die man is op die plek in hegtenis geneem.
Ramatseba sê die waarde van die dagga beloop sowat R227 340.
Die man sal binnekort in die hof in Upington op ’n aanklag van die besit van en handel in dagga verskyn.
In ’n onverwante voorval het lede van Kimberley se reaksie-eenheid, die K9-eenheid en die eenheid vir openbare orde ’n taxi wat van Johannesburg na die Kaap onderweg was, Maandag omstreeks 01:45 op die N12 voorgekeer.
Ramatseba sê die lede het die voertuig, wat verdag voorgekom het en hulle probeer ontduik het, gevolg.
“Die voertuig is uiteindelik gestop en deurgesoek. Die lede het op 228 bondels van die khat-dwelm in die voertuig afgekom.”
Die waarde hiervan beloop sowat R7 000.
’n Man (58) is vir die besit van dwelms in hegtenis geneem en sal binnekort in die landdroshof in Kimberley op ’n aanklag van die besit van dwelms verskyn.